དེ་ཡང་ཟབ་མོ་དབུ་མའི་སྲོལ་འབྱེད་འཕགས་པ་ཀླུ་སྒྲུབ་ཀྱི་དབུ་མ་རྩ་ཤེས་སོགས་བསྟན་པ་སྔ་དར་གྱི་སྐབས་སུ་ལོ་ཙཱ་བ་སྐ་ཅོག་ཞང་གསུམ་གྱིས་ཐོག་མར་བོད་དུ་དྲངས་ནས་འཆད་ཉན་སྤེལ་གསུམ་གྱི་དབུ་བརྩམས་ཏེ་དེང་གི་བར་ལོ་པཎ་གསེར་རིའི་ཕྲེང་བ་བྱོན་པ་རྣམས་ནས་ཕྱོགས་འདི་ལ་བྱས་རྗེས་རང་སོ་སོའི་ནུས་པ་ལྟར་བཞག་ཡོད་པ་ནི་ཟབ་མོ་དབུ་མའི་ལུགས་བཟང་གངས་ཅན་ལྗོངས་སུ་བྱུང་འཕེལ་གྱི་ལོ་རྒྱུས་ལ་ཕྱི་མིག་ཅིག་བལྟས་པ་ལས་གསལ་ལེར་ཤེས་ཐུབ།དེ་དག་ལས་ལོ་ཙཱ་བ་ཆེན་པོ་པཱ་ཚབ་ཉི་མ་གྲགས་པས་དཔལ་ལྡན་ཟླ་བ་གྲགས་པའི་དབུ་མ་ལ་འཇུག་པ་སོགས་ཐལ་འགྱུར་བའི་གཞུང་ལུགས་བསྒྱུར་ཅིང་ཞུས་ཏེ་གཏན་ལ་ཕབ་རྗེས་འཁོར་སློབ་ཀྱི་རྒྱ་མཚོ་བསྐྱངས་ཤིང་།ཚིག་ལ་མཁས་པ་དར་ཡོན་ཏན་གྲགས།དོན་ལ་མཁས་པ་གཙང་པ་ས་སྦོས།གཉིས་ཀ་ལ་མཁས་པ་རྨ་བྱ་བྱང་ཡེ།གཉིས་ཀ་ལ་མི་མཁས་པ་ཞང་ཐང་ཟག་པ་ཞེས་བུ་ཆེན་བཞི་བྱོན་ཏེ་སྙན་པའི་གྲགས་ཕྱོགས་བཅུར་འབར་བ་བྱུང་།དེ་ནས་སློབ་བརྒྱུད་དེ་དག་ལས་མཆེད་པའི་ཐལ་འགྱུར་བའི་འཆད་ཉན་གྱི་ལུགས་འདྲ་མིན་སྣ་ཚོགས་རྒྱ་མཚོ་ཆེན་པོའི་ཀློང་བརྡོལ་བ་ལྟ་བུ་སྟེ།རྨ་བྱ་བྱང་བརྩོན་ནས་མཆེད་པའི་སློབ་བརྒྱུད་ལས་བུ་སྟོན་རིན་ཆེན་གྲུབ་དང་རེད་མདའ་བ་གཞོན་ནུ་བློ་གྲོས།ཡར་འབྲོག་པ་རིན་ཆེན་ཏོགརྗེ་ཙོང་ཁ་པ་བློ་བཟང་གྲགས་པ་སོགས་བྱོན་ཞིང་།ཞང་ཐང་ཟག་པ་ལས་རོང་སྟོན་ཤེས་བྱ་ཀུན་ཁྱབ་དང་སྟག་ལོ་ཤེས་རབ་རིན་ཆེན།གསེར་མདོག་པཎ་ཆེན་ཤཱཀྱ་མཆོག་ལྡན།གོོ་རམས་བསོད་ནམས་སེང་གེ་སོགས་ཟབ་མོ་དབུ་མ་ལས་ཐལ་འགྱུར་ལུགས་བཟང་འཆད་ཉན་སྤེལ་གསུམ་ལ་བྱས་རྗེས་བླ་ལྷག་བཞག་པའི་མཁས་པ་ཚབ་མཚོན་རང་བཞིན་ཅན་དེ་རྣམས་བྱོན་པས།གངས་ཅན་གྱི་ས་དགེ་བཀའ་རྙིང་སོགས་གྲུབ་མཐའ་རིས་མེད་ཀྱིས་ལྟ་སྤྱོད་གཉིས་ལས་ལྟ་བ་ནི་རྨད་དུ་བྱུང་བ་དཔལ་འཕགས་པ་ཀླུ་ཡི་དབང་པོ་ཁུངས་སུ་བཅོལ་བ་འདི་ཀོ་བྱུང་།ཟབ་མོ་དབུ་མ་འཆད་སྤེལ་གྱི་ཁྲོད་མཁས་པ་སོ་སོ་ནས་གདུལ་བྱའི་བློ་ཡི་ཁྱད་པར་ལ་བསྟུན།དོན་གྱི་གནད་ཁྲོལ་བ་ལ་རྩལ་འདོན་ལུགས་མི་འདྲ་བའི་དབང་གིས་ཐ་སྙད་ཀྱི་ཞལ་བཞེས་ཅུང་ཟད་མི་འདྲ་བ་བྱུང་མོད།མཐར་ཐུག་གི་དགོངས་པ་དབུ་མ་ཆེན་པོ་སྤྲོས་བྲལ་མཉམ་པ་ཉིད་དུ་དབྱེ་བསྲི་མེད་པར་གཅིག་ཏུ་གཞོལ་ཞིང་འབབ་པའོ།།